Nicolo Napoli a provocat momente bizare la revenirea pentru al 10-lea mandat pe banca lui FC U Craiova. FANATIK a dezvăluit în exclusivitate că antrenorul italian este alesul lui Adrian Mititelu după demiterea lui Giovanni Costantino. Nicolo Napoli a fost pus în încurcătură după derby-ul pierdut cu Universitatea Craiova, scor 1-2.
Înainte să revină la FC U Craiova, Nicolo Napoli i-a atacat pe oficialii echipei lui Adrian Mititelu prin intermediul unui comentariu postat pe Facebook. Întrebat despre acest subiect la flash-interviul de la finalul derby-ului FC U Craiova – U Craiova 1-2, Nicolo Napoli a părut total dezorientat.
"Nu, nu cred. O imagine cu ce? Cu poza mea?! Facebook ziceți? Nu cred", a declarat Nicolo Napoli în timp ce reporterul îi arăta mesajul pe telefon. "Sunt bolnavi mintal și fură bani", ar fi scris Nicolo Napoli în urmă cu o săptămână la adresa lui Marcel Pușcaș, Eduard Zelgin, Robert Săceanu, dar și Gabi "Blondu'", fostul lider al Peluzei Sud '97.
Ulterior, Nicolo Napoli a vorbit despre derby-ul de pe Stadionul "Ion Oblemenco". Aurelian Chițu a deschis scorul în prelungirile primei reprize, însă Alexandru Mitriță și Ștefan Baiaram au adus victoria "alb-albaștrilor" lui Ivaylo Petev.
"Am avut ocazii să facem 2-0. Normal că fotbaliștii când pierd caută scuze. Prima repriză a fost foarte bună, puteam să mergem la cabine cu 2-0. Ei au făcut schimbări și a venit golul. Avem antrenament mâine, începem play-out-ul.
Bag echipa în teren pe care o văd eu mai potrivită. Mai avem multe partide, nu e nimic decis. Să vedem cine face mai multe puncte. Da, am fost foarte impresionat de fanii noștri la început", a mai spus Nicolo Napoli.
Peluza Sud a celor de la FC U Craiova a afișat o scenografie spectaculoasă în startul meciului cu Universitatea Craiova. Nicolo Napoli a fost impresionat de spectacolul suporterilor și a scos telefonul pentru a imortaliza momentul.
"Mi-a plăcut și am făcut poză", a fost reacția lui Nicolo Napoli. FC U Craiova a terminat pe locul 13 sezonul regulat, cu 31 de puncte în 30 de meciuri. Clubul finanțat de Adrian Mititelu a primit 50 de goluri în sezonul regulat, a doua cea mai slabă defensivă din campionat.
FC U Craiova a înregistrat 7 înfrângeri, o remiză și o victorie în 2024. Oltenii lui Adrian Mititelu au 6 meciuri consecutive fără victorie. Adrian Mititelu jr. speră ca FC U Craiova să salveze sezonul cu o evoluție cât mai bună în play-out, dar și cu o figură frumoasă în Cupa României. FC U Craiova o înfruntă în sferturile "competiției surprizelor" pe FC Voluntari.